Škratje so morali na svojem potovanju preplezati goro, ki jo je čuval tečen in svojeglav zmaj, ki ni nikogar kar tako spustil čez. Poleg tega mu je bilo hudo dolgčas. Zato si je ves čas izmišljeval uganke za morebitne obiskovalce. Vsak popotnik je moral rešiti uganko. Če jo je rešil, je lahko šel mimo, če ne, pa je moral prehod drago plačati s tem, kar je imel s sabo: s hrano, denarjem, orožjem, konji …

Tudi naša četica škratov z Bilbom je naletela na tega zmaja. Seveda so takoj dobili uganko. Zmaj se je sladko smejal, ko je videl njihove obraze, ko jo je povedal, saj si je vso pot, ko so prihajali, ogledoval težke vreče s hrano in obleko na postavnih konjičkih in si mislil, kako lepo bo, ko bo vse to njegovo.

Uganka se je glasila takole:

**Koliko črk ima odgovor na moje vprašanje?**

Škratje so bili zgroženi, da jim ni zastavil niti poštenega vprašanja. Fili in Dwalin sta se že pogovarjala, kako se bosta borila z zmajem za njihove stvari. Ostali so se prepirali, kdo je kriv, da so šli po tej poti. Thorin je vpil in jih miril. Bilbo pa je rekel: »Saj sploh ni težko.« In je povedal odgovor.

Zmaj je razočarano buljil vanj. Ampak dogovor je dogovor in spoštoval ga je. Škrate je spustil naprej z vsem, kar so imeli.

Kaj je povedal Bilbo?

*Rešitev: Tri*

Škrati so se ustavili pri prijateljih vilinih. Zvečer so se zabavali tako, da so si postavljali uganke. Tole uganko je Elrond zastavil Thorinu in mu obljubil vilinsko izdelan nož, če ugane rešitev. Popolnoma prepričan je bil, da Thorin ne bo razvozlal uganke. Uganka se je glasila takole:

**»Ime sem imel, še preden sem se rodil, toda spremenilo se je v trenutku, ko sem bil rojen. Ko me ne bo več, me bodo klicali po mojem predhodniku. Tri dni zapored sem menjal ime, pa čeprav živim le en dan. Kdo ali kaj sem jaz?«**

Thorin je razmišljal in razmišljal, Elrond pa se je zadovoljno hahljal. Ko je že mislil, da se bo škrat vdal, je ta veselo zaklical odgovor.

Kaj misliš, da je rekel?

*Rešitev: danes*

Tole uganko so orli zastavili naši druščini po požaru, ki so mu ušli.

Kralj orlov je vprašal:

**»Ob neurju je ladja pristala ob majhnem otoku. Mornarji so šli na otok iskat hrano in vodo. Nenadoma je na delu otoka, kjer so pristali, izbruhnil požar, ker ga je zanetila strela. Ogenj se je z močnim vetrom takoj začel širiti po otoku. Mornarji, ki so iskali hrano in vodo, so bili v veliki nevarnosti. Na eni strani so imeli visoke pečine, razburkano morje in morske pse, v smeri proti ladji pa je divjal požar. A eden izmed mornarjev je imel genialno rešitev. Kakšno?«**

Škratje so se usedli v krog in se posvetovali. Tokrat je vedel za pravo rešitev Dwalin in kralj orlov ga je pohvalil, da pametno razmišlja. Kaj je povedal?

*Rešitev: Zakurili so še en ogenj, dokler je bil še prostor in se umaknili na varno. Ko je njihov ogenj požgal dovolj velik kos otoka, da so se lahko nanj umaknili, so to naredili. Ogenj se na pogorišča ne širi.*

Na poti so Bilbo in škratje srečali tudi govoreče živali in druga pravljična bitja. Nekoč jih je gostil človek, ki se je lahko spremenil v medveda. Pri večerji jim je za zabavo postavil tole uganko: **»Kaj je to: ima ga vsak, a ga drugi uporabljajo pogosteje kot vi sami.«**

Kili se je takoj začel smejati: »Ta je pa lahka!«

Ostali so ga pa samo začudeno gledali, saj se jim še sanjalo ni, kaj bi bil odgovor.

Kaj je Kili vedel, ostali pa ne?

*Rešitev: tvoje ime*